ନିଖୋଜ ଥିବା ବୀମା ଏଜେଣ୍ଟ ଦିପ୍ତୀମୟୀଙ୍କ କ୍ଷତବିକ୍ଷତ ଶରୀର ବେଗୁନିଆ ନିକଟ ଏକ ଗାଁର ବୁଦାରୁ ମିଳିଲା, ହତ୍ୟା ସନ୍ଦେହ - Prameya News7\nନିଖୋଜ ଥିବା ବୀମା ଏଜେଣ୍ଟ ଦିପ୍ତୀମୟୀଙ୍କ କ୍ଷତବିକ୍ଷତ ଶରୀର ବେଗୁନିଆ ନିକଟ ଏକ ଗାଁର ବୁଦାରୁ ମିଳିଲା, ହତ୍ୟା ସନ୍ଦେହ\nଭୁବନେଶ୍ୱର ୨୦/୧୦ଃ ଶୁକ୍ରବାର ମଧ୍ୟାନ୍ନଠାରୁ ନିଖୋଜ ଥିବା ଭୁବନେଶ୍ୱର ପଲାସପଲ୍ଲୀ ଅଞ୍ଚଳ ବାସିନ୍ଦା ଦିପ୍ତୀମୟୀ ସେଠିଙ୍କର କ୍ଷତବିକ୍ଷତ ମୃତଦେହ ଖୋର୍ଦ୍ଧାର ବେଗୁନିଆ ନିକଟ ଏକତାଳି ଗ୍ରାମର ଏକ ବୁଦାରୁ ମିଳିଛି । ଦିପ୍ତୀମୟୀଙ୍କୁ କେହି ହତ୍ୟା କରି ସେଠାରେ ଫିଙ୍ଗି ଦେଇଥିବା ସ୍ପଷ୍ଟ ଜଣାପଡୁଛି । ତେବେ ଏହି ଘଟଣାରେ ବେଗୁନିଆ ପୋଲିସ ଶବ ଜବତ କରିବା ସହ ମୃତ ଦିପ୍ତୀମୟୀଙ୍କ ସ୍ୱାମୀଙ୍କୁ ଅଟକ ରଖିବା ନେଇ ଶନିବାର ସନ୍ଧ୍ୟାରେ ନବୀନ ନିବାସ ଠାରେ ଉତ୍ତେଜନା ପ୍ରକାଶ ପାଇଥିଲା । ପଲାସପଲ୍ଲୀ ଅଞ୍ଚଳର କିଛି ଲୋକ ଦିପ୍ତୀମୟୀଙ୍କ ସ୍ୱାମୀ କୃଷ୍ଣଚନ୍ଦ୍ର ସେଠୀଙ୍କୁ ତୁରନ୍ତ ଛାଡୁ ବୋଲି ଦାବି କରି ୩ ଘଣ୍ଟା କାଳ ରାସ୍ତାରୋକ କରିଥିଲେ । ବେଗୁନିଆ ପୋଲିସ କୃଷ୍ଣଚନ୍ଦ୍ରଙ୍କୁ ଛାଡ଼ିବା ପରେ ରାସ୍ତାରୋକ ହଟିଥିଲା ।\nତେବେ ବର୍ତ୍ତମାନ ସବୁଠୁ ବଡ଼ ପ୍ରଶ୍ନ ହେଉଛି ଦିପ୍ତୀମୟୀଙ୍କୁ କିଏ ହତ୍ୟା କଲା ? ଶୁକ୍ରବାର ଦିପ୍ତୀମୟୀ ଭୁବନେଶ୍ୱରରୁ ବେଗୁନିଆ ଗଲେ କାହିଁକି ? ଖବର ନେବାରେ ଜଣାପଡିଛି ଯେ, ଦିପ୍ତୀମୟୀ ଏକ ଘରୋଇ ବୀମା କମ୍ପାନୀର ଏଜେଣ୍ଟ ଭାବେ କାମ କରୁଥିଲେ । ଶୁକ୍ରବାର ଦିନ ୨ଟା ବେଳେ କମ୍ପାନୀ କାର୍ଯ୍ୟରେ ସେ ଘରୁ ବାହାରକୁ ଯାଇଥିଲେ । ସନ୍ଧ୍ୟାସୁଧା ଦିପ୍ତୀମୟୀ ଘରକୁ ନ ଫେରିବାରୁ ସ୍ୱାମୀ କୃଷ୍ଣଚନ୍ଦ୍ର ଏୟାରଫିଲ୍ଡ ଥାନାରେ ଖବର ଦେଇଥିଲେ । ଦିପ୍ତୀମୟୀଙ୍କ ସ୍ୱାମୀ କୃଷ୍ଣଚନ୍ଦ୍ର ଜଣେ କଳାକାର ଏବଂ ଫ୍ରିଲାନ୍ସ କ୍ୟାମେରାମ୍ୟାନ । ପୋଲିସରେ ଖବର ଦେବାସହ କୃଷ୍ଣଚନ୍ଦ୍ର ଦିପ୍ତୀମୟୀଙ୍କୁ ବାରମ୍ୱାର ଫୋନରେ ଯୋଗାଯୋଗ କରିବାକୁ ଉଦ୍ୟମ କରିଥିଲେ । ତେବେ ଦିପ୍ତୀମୟୀଙ୍କ ମୋବାଇଲ ବନ୍ଦ ରହିଥିଲା । ବିଭିନ୍ନ ସ୍ଥାନରେ ଖୋଜାଖୋଜି କରିବା ପରେ ଶନିବାର ଦିନ ସକାଳୁ ବୋଗୁନିଆ ନିକଟରୁ ଜଣେ ମହିଳାଙ୍କ ମୃତଦେହ ପୋଲିସ ଉଦ୍ଧାର କରିଥିବା ଗଣମାଧ୍ୟମରୁ ଜାଣିବାକୁ ପାଇଥିଲେ । କୃଷ୍ଣଚନ୍ଦ୍ର ତୁରନ୍ତ ବୋଗୁନିଆ ଯାଇ ଶବକୁ ଦେଖିବା ସହ ଏହା ତାଙ୍କ ସ୍ତ୍ରୀ ଦିପ୍ତୀମୟୀଙ୍କର ବୋଲି ଚିହ୍ନଟ କରିଥିଲେ ।\nଅପରପକ୍ଷରେ ଘଟଣା ତଦନ୍ତ କରୁଥିବା ବେଗୁନିଆ ପୋଲିସ କୃଷ୍ଣଚନ୍ଦ୍ରଙ୍କୁ ଥାନାରେ ଅଟକ ରଖି ପଚରାଉଚରା ଆରମ୍ଭ କରିଥିଲା । ଫଳରେ ଭୁବନେଶ୍ୱର ପଲାସପଲ୍ଲୀ ଅଞ୍ଚଳରେ ଥିବା ଲୋକମାନେ ଉତ୍ୟକ୍ତ ହୋଇ କୃଷ୍ଣଚନ୍ଦ୍ରଙ୍କୁ ଛାଡ଼ିବାକୁ ଦାବିକରି ରାସ୍ତାରୋକ କରିଥିଲେ । ଲୋକଙ୍କର ଦାବି ମୁତାବକ ବେଗୁନିଆ ପୋଲିସ କୃଷ୍ଣଚନ୍ଦ୍ରଙ୍କୁ ଛାଡ଼ିଦେଇଥିଲା । ପୋଲିସ କବଳରୁ ଆସିବାପରେ କୃଷ୍ଣଚନ୍ଦ୍ର କହିଛନ୍ତି ଯେ, କିଛି ମହିଳା ସ୍ୱୟଂସହାୟକ ଗୋଷ୍ଠୀ ସହ ଦିପ୍ତୀମୟୀଙ୍କର ମନମାଳିନ ଥିଲା ଏବଂ ଏହି ହତ୍ୟାକାଣ୍ଡ ପଛରେ ସଂପୃକ୍ତ ଏସଏସଜି(ସ୍ୱଂୟ ସହାୟକ ଗୋଷ୍ଠୀ)ର ହାତ ରହିଛି ।\nଦିପ୍ତୀମୟୀଙ୍କ ଶବକୁ ଦେଖିଲେ ଜଣାପଡୁଛି ଯେ, ତାଙ୍କ ବେକକୁ କୌଣସି ଧାରୁଆ ଅସ୍ତ୍ରରେ ଆଘାତ କରାଯାଇଛି । ଏହି ଆଘାତ କାରଣରୁ ତାଙ୍କର ମୃତ୍ୟୁ ଘଟିଛି ।
